Iċ-ċertifikazzjoni taċ-ċibersigurtà tal-UE ser tgħinek tagħmel għażliet informati. Iċ- ċertifikazzjoni taċ-ċibersigurtà għall-UE kollha dalwaqt ser tkun disponibbli għal apparat konness mal-internet, u b'hekk il-konsumaturi jkunu jistgħu jagħmlu għażliet aktar informati u tkun aktar faċli biex il-kumpaniji jikkummerċjalizzaw il-prodotti intelliġenti tagħhom madwar l-Ewropa. Illum, l-ambaxxaturi tal-istati membri l-Att dwar iċ-Ċibersigurtà propost , li ser isaħħaħ ukoll lill-Aġenzija tal-Unjoni Ewropea dwar is-Sigurtà tan-Netwerks u l-Informazzjoni (ENISA) attwali billi jbiddilha f' Aġenzija permanenti tal-UE għaċ-Ċibersigurtà . Fl-10 ta' Diċembru ntlaħaq ftehim proviżorju dwar il-liġi l-ġdida bejn il-presidenza u l-Parlament Ewropew. Ċertifikazzjoni komuni taċ-ċibersigurtà L-abbozz ta' regolament joħloq mekkaniżmu għall-istabbiliment ta' skemi ta' ċertifikazzjoni Ewropej taċ-ċibersigurtà għal proċessi, prodotti, u servizzi speċifiċi tal-ICT . Iċ-ċertifikati li jinħarġu taħt l-iskemi ser ikunu validi fil-pajjiżi kollha tal-UE , biex b'hekk ikun aktar faċli għall-utenti li jkollhom fiduċja f'dawn it-teknoloġiji, u għall-kumpaniji biex iwettqu n-negozju tagħhom b'mod transfruntier. L-użi possibbli għal tali ċertifikati huma estremament varjati, minn ġugarelli li jaħdmu bl-internet u smart wearables għal sistemi ta' kontroll għall-awtomatizzazzjoni industrijali u netwerks intelliġenti tal-enerġija. L-iskemi ta' ċertifikazzjoni nnifishom ser ikunu bbażati fuq dak li diġà jeżisti fil-livell internazzjonali, Ewropew u dak nazzjonali. L-iskemi ser jiġu adottati mill-Kummissjoni, u implimentati u sorveljati minn awtoritajiet nazzjonali għaċ-ċertifikazzjoni taċ-ċibersigurtà. Iċ-ċertifikazzjoni ser tkun volontarja , sakemm ma jiġix speċifikat mod ieħor fil-liġi tal-UE jew fil-liġi tal-istati membri. Il-Kummissjoni ser timmonitorja b'mod regolari l-impatt tal-iskemi ta' ċertifikazzjoni u tivvaluta l-livell ta' użu tagħhom mill-manifatturi u l-fornituri ta' servizzi. Ser ikun hemm tliet livelli differenti ta' assigurazzjoni, ibbażati fuq il-livell ta' riskju assoċjat mal-użu maħsub tal-prodott. Fil-livell l-aktar bażiku, ser ikun possibbli li l-manifatturi jew il-fornituri ta' servizzi jwettqu l-valutazzjoni tal-konformità huma stess. Aġenzija tal-UE għaċ-ċibersigurtà L-ENISA li hija bbażata l-Greċja ilha tikkontribwixxi għas-sigurtà tan-netwerks u l-informazzjoni tal-UE mill-istabbiliment tagħha fl-2004. Ir-regoli l-ġodda ser jagħtu lill-aġenzija mandat u jikkjarifikaw ir-rwol tagħha bħala l-aġenzija tal-UE għaċ-ċibersigurtà. Il-mandat attwali tal-ENISA kien ser jiskadi f'Ġunju 2020. L-ENISA ser tingħata kompiti ġodda rigward l-appoġġ lill-istati membri, l-istituzzjonijiet tal-UE u partijiet ikkonċernati oħra dwar kwistjonijiet ċibernetiċi. Hija ser tappoġġa l-politika tal-UE dwar iċ-ċertifikazzjoni taċ-ċibersigurtà eż. billi taqdi rwol prinċipali fit-tħejjija ta' skemi ta' ċertifikazzjoni. Hija ser tippromwovi l-implimentazzjoni tas-sistema ta' ċertifikazzjoni l-ġdida pereżempju billi toħloq sit web li jipprovdi informazzjoni dwar iċ-ċertifikati. L-aġenzija ser torganizza wkoll eżerċizzji regolari taċ-ċibersigurtà fil-livell tal-UE, inkluż eżerċizzju komprensiv fuq skala kbira darba kull sentejn. Bħala parti mill-mandat ser ikun hemm netwerk ta' uffiċjali nazzjonali ta' kollegament li jiffaċilita l-kondiviżjoni tal-informazzjoni bejn l-ENISA u l-istati membri. L-ewwel att legali tal-UE dwar iċ-ċibersigurtà, id-direttiva dwar is-sigurtà tan-netwerks u tal-informazzjoni (NIS) mill-2016, kien diġà alloka rwol prinċipali lill-ENISA fl-appoġġ tal-implimentazzjoni tad-direttiva. Pereżempju, l-ENISA sservi bħala s-segretarjat għan-netwerk ta' skwadri ta' rispons għal inċidenti relatati mas-sigurtà tal-kompjuters (CSIRTs) stabbilit taħt id-direttiva dwar in-NIS u tappoġġa b'mod attiv il-kooperazzjoni bejn is-CSIRTs. Proċedura u passi li jmiss Il-ftehim proviżorju dwar il-proposta ġie approvat matul il-laqgħa tal-ambaxxaturi fil-Kumitat tar-Rappreżentanti Permanenti tal-Kunsill (Coreper). It-test maqbul issa ser jgħaddi għall-finalizzazzjoni mill-ġuristi lingwisti. Imbagħad irid jiġi adottat b'mod formali, l-ewwel mill-Parlament u mbagħad mill-Kunsill. Wara l-adozzjoni, ir-regolament ser ikun ippubblikat fil-Ġurnal Uffiċjali tal-UE. Ser jidħol fis-seħħ 20 jum wara li jiġi ppubblikat. Ir-regoli ser jibdew japplikaw fl-istess jum, ħlief għal ċerti dispożizzjonijiet relatati maċ-ċertifikazzjoni taċ-ċibersigurtà li jirrikjedu lill-istati membri jaħtru ċerti awtoritajiet. Sabiex l-istati membri jingħataw il-ħin meħtieġ biex jadattaw l-istrutturi nazzjonali tagħhom, dawn id-dispożizzjonijiet ser isiru applikabbli sentejn wara li jkun ġie ppubblikat ir-regolament. It-test maqbul ser ikun disponibbli hawnhekk. Ir-riforma taċ-ċibersigurtà fl-Ewropa (informazzjoni ġenerali) Suq uniku diġitali għall-Ewropa (informazzjoni ġenerali)